Nariadenie Komisie (EHS) č. 2688/85
z 25. septembra 1985,
ktorým sa po štvrtýkrát mení a dopĺňa nariadenie (EHS) č. 32/82 stanovujúce podmienky na poskytovanie osobitných vývozných náhrad na hovädzie a teľacie mäso
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnom organizovaní trhu s hovädzím a teľacím mäsom [1], naposledy zmenené a doplnené Aktom o pristúpení Grécka, najmä na jeho článok 18 ods. 6,
keďže nariadenie Komisie (EHS) č. 32/82 [2], naposledy zmenené a doplnené nariadením (EHS) č. 631/85 [3], ustanovilo podmienky poskytovania osobitných vývozných náhrad na hovädzie a teľacie mäso; keďže článok 3 uvedeného nariadenia určuje, že označovanie produktov sa má vykonávať na bitúnku; keďže v prípade, keď jatočné telo alebo jatočná polovica boli označené v súlade s uvedeným nariadením jatočné štvrte z tohto tela alebo jatočné polovice môžu byť označené na inom mieste ako je bitúnok; keďže by bolo vhodné ustanoviť takúto možnosť v uvedenom nariadení;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Týmto sa k článku 3 nariadenia (EHS) č. 32/82 dopĺňa nasledujúci odsek:
"V prípadoch, keď sa jatočné telá alebo jatočné polovice delia na predné a zadné štvrte na inom mieste ako je bitúnok, orgán uvedený v článku 2 ods. 2 môže nahradiť uvedené osvedčenia vydané pre jatočné telá alebo jatočné polovice osvedčeniami vzťahujúcimi sa na uvedené štvrte za predpokladu, že boli splnené všetky požiadavky týkajúce sa ich vydávania."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. septembra 1985